དེ་ནས་སངས་རྒྱས་ཀྱི་ཐུགས་ཀ་ནས་པདྨ་དཀར་པོ་ལྟ་བུའི་འོད་ཟེར་ཞིག་བྱུང་ནས།འོད་དེ་བདེ་བ་ཅན་གྱི་ཞིང་ལ་སོང་སྟེ།སངས་རྒྱས་འོད་དཔག་མེད་ཀྱི་ཐུགས་ཀར་ཐིམ་པ་དང་།འོད་དཔག་མེད་ཀྱི་ཐུགས་ཀ་ནས་འོད་དེ་སླར་ཡང་བྱུང་སྟེ།བདུད་རྩིའི་མཚོ་པདྨ་ཅན་དུ་ཞུགས་པས།པདྨའི་མཚོ་དེའི་དབུས་ནས་པདྨ་གཞན་ཀུན་ཟིལ་གྱིས་གནོན་པའི་པདྨའི་རྒྱལ་པོ་ཉི་ཟླ་འབུམ་ཕྲག་གི་འོད་ཟེར་ཕྱོགས་གཅིག་ཏུ་བསྡུས་པ་ལྟ་བུའི་གཟི་འོད་འཕྲོ་བ་ཞིག་བྱུང་ནས།ཞལ་ཁ་ཕྱེ་ཞིང་རྒྱས་པའི་ཁོངས་སུ་སྐུ་ལུས་གངས་རིའི་ཕུང་པོ་ལྟར་དཀར་ཞིང་འོད་ཟེར་འཕྲོ་བ།ཞལ་འཛུམ་བག་ཅན།ཞལ་གཅིག་ཕྱག་བཞི་རྒྱན་ཀུན་དང་ལྡན་པ།རྩ་བའི་ཕྱག་གཉིས་ཐུགས་ཀའི་དབུས་སུ་ཐལ་མོ་སྦྱར་ཞིང་།གཡས་ཀྱི་ཕྱག་འོག་མས་ཤེལ་དཀར་གྱི་ཕྲེང་བ་འདྲེན་པ།ཕྱག་གཡོན་གྱི་འོག་མས་པདྨ་དཀར་པོ་འཛིན་ཞིང་།པདྨའི་མེ་ཏོག་སྙན་གྱི་ཐད་དུ་ཞལ་ཁ་བྱེ་བ།ཞབས་གཉིས་རྡོ་རྗེ་དཀྱིལ་ཀྲུང་མཛད་པ།དབུ་ལ་རལ་པའི་ཟུར་ཕུད་ལྔ་དང་ལྡན་པ།ཕྲག་པ་གཡོན་མར་རི་དྭགས་ཨེ་ན་ཡའི་ལྤགས་པས་བཀབ་པ།མཚན་དང་དཔེ་བྱད་མ་ལུས་བཀྲ་བ།སངས་རྒྱས་ཀྱི་འོད་ཟེར་མ་གཏོགས་འོད་ཟེར་མཐའ་དག་ཟིལ་གྱིས་གནོན་པ་ཞིག་བྱུང་བས།དེའི་སྤྱི་བོར་རྒྱལ་བ་འོད་དཔག་མེད་ཀྱི་ཕྱག་གིས་བྱུགས་བྱུགས་མཛད་ནས།